Фыщыуамэ, вгъэзэкIуэж
УФ-м и Къэрал Думэм и депутатхэу Марьяш Иринэ, Щхьэгуэш Адэлбий, Геккиев Заур сымэ КъБР-м и Парламентым щахуэзащ республикэм ис щIалэгъуалэм.
КъБР-м и Праламентым и УнафэщI Егоровэ Татьянэ щIалэгъуалэм хьэщIэхэр щаригъэцIыхум жиIащ Марьяш Иринэ Къэрал Думэм Финансхэмрэ налогхэмкIэ и комитетым, Геккиев Заур Лъэпкъ зэхущытыкIэхэмкIэ и комитетым зэрыхэтыр, Щхьэгуэш Адэлбий «Урысей зэкъуэт» фракцэм и унафэщIым и япэ къуэдзэу зэрыщытыр.
Марьяш Иринэ къыщыпсалъэм къыхигъэщащ «Урысей зэкъуэт» политикэ партым зэрыхэтым зэрыригушхуэр.
— Партым къалэн къыпщищIар бгъэзэщIэным жэуаплыныгъэшхуэ пылъщ. Ди хэхакIуэхэм я гуныкъуэгъуэрэ Iуэху еплъыкIэрэ къыдахьэлIамэ, абы теухуауэ пщIэнур зэбгъэтIылъэкIынкIэ Iэмал иIэкъым, япэрауэ, цIыхухэм я дзыхь къуагъэзащи, етIуанэрауэ, уи лэжьыгъэм пэжу убгъэдэтын хуейщи, — жиIащ Марьяш Иринэ.
Щхьэгуэш Адэлбий жиIащ къэрал лэжьакIуэхэмрэ щIалэгъуалэмрэ зэрыщIэу, зэпсалъэу щытыныр зэрыфIэтэмэмыр.
— ЩIалэгъуалэр балигъ гъащIэм зэрыхуэхьэзырым дыщыгъуэзэн хуейщ. Мы зэманым Къэрал Думэм а Iуэхум гулъытэшхуэ щыхуащI, ауэ, сызэреплъымкIэ, щIалэгъуалэм я Iуэху дэгъэкIыным теухуа къэрал хабзэм зэхъуэкIыныгъэ гуэрхэр хэлъхьапхъэщ. Политикэм дихьэх щIалэгъуалэр къыхуезджэнут я Iуэху еплъыкIэ къагъэлъэгъуэнымкIэ нэхъ жыджэру щытыну. Зыщыдгъэгъупщэ хъунукъым: щIыналъэм зыщиужьынур абы щекIуэкI Iуэхухэм дэтхэнэми и къару ирихьэлIэмэщ, — жиIащ Щхьэгуэшым.
Геккиев Заур щIалэгъуалэм яхутепсэлъыхьащ республикэм и тхыдэм къыхэщыж илъэс нэхъ гугъухэм, Щхьэгуэш Адэлбий зэрихьауэ щыта лIыгъэм, ахэр политикэм зэрыхыхьам, нэгъуэщIхэми.
— Зыгуэр пфIэгъэщIэгъуэну, улэжьэну упабгъэу ущымытмэ, зыри къохъулIэнукъым. ЗэрыфщIэщи, Урысейм лъэпкъ зэмылIэужьыгъуэ куэд дыдэ исщ. ИкъукIэ мыхьэнэшхуэ иIэщ дызэкъуэтыным. Хэкупсэу фыщыт, ауэ зэи лъэпкъ зэхэгъэж фымыщI. Иджырей зэманым къуит Iэ-мал псори къыпхуэгъэсэбэпын хуейщ. Къэралым щекIуэкI Iуэхугъуэ нэхъыщхьэхэм фыхэт, хэхыныгъэхэр Iумпэм фымыщI, дауэ мыхъуми, къэкIуэнур зейр фэращ, — жиIащ Геккиевым.
Депутатхэр тепсэлъыхьащ «Урысей зэкъуэт» партым республикэм щигъэзащIэ къалэнхэмрэ Iуэхухэмрэ. Дэтхэнэри щхьэхуэ-щхьэхуэу къытеувыIащ «Къалэ мыинхэм я паркхэр», «ЩэнхабзэмкIэ унэхэр», «Къалэ зэIузэпэщ», «Къалэ мыинхэм я театрхэр» проектхэр зэрагъэзащIэм, икIи жаIащ а лэжьыгъэхэм цIыху-хэм я Iуэху еплъыкIэр къызэрыщалъы-тэр.
ЩIалэгъуалэм жаIам къыхэбгъэщ хъунущ Псыхуабэ илъэс къэс щекIуэкI «Мэшыкъуэм», Ингуш Республикэм къызэригъэпэщ «Таргин» Iуэхум хуэдэ Къэбэрдей-Балъкъэрми щыIэну зэрахъуэпсапIэр. Апхуэдэ лэжьыгъэм пэублэ хуэхъуну къыщIэкIынщ мы гъэм и бадзэуэгъуэм «Iуащхьэмахуэ. ЕхъулIэныгъэм и щIыналъэ» фIащауэ егъэджэныгъэ зэхыхьэ япэу къызэрагъэпэщыну зэрамурадыр. Абы щIалэгъуалэу 100 хуэдиз къызэщIиубыдэнущ.
Лъэпкъ хабзэхэр хъума зэрыхъуным, щIалэгъуалэм абыхэм гулъытэ хуегъэщIыным я гугъу щащIым, Щхьэгуэш Адэлбий жиIащ: «ФэрыщIу Iуэхум фыбгъэдэмыхьэ. Фыщыуамэ, вгъэзэкIуэж. Адыгэм диIэщ псалъэжь: «Узэчэнджэщын уимыIэмэ, уи пыIэр щыхи ечэнджэщыж» — жиIэу. Зыгуэр фымыщIэмэ, фыщIэупщIэну фымышынэ. Абы щыгъуэщ лъагапIэм фыщынэсынур».
БАГЪЭТЫР Луизэ.
